স্পোর্টস ডেস্ক  বুয়েন্স আয়ার্সে অসুস্থ মাকে দেখে হাসপাতাল থেকে ফিরছিলেন ফুটবল সম্রাট দিয়েগো ম্যারাডোনা। নিজেই চালাচ্ছিলেন গাড়ি। হঠাৎই বিপরীত দিক থেকে আসা একটি বাসের মুখোমুখি হয়ে গেলেন তিনি। নিয়ন্ত্রণে নেওয়ার চেষ্টা করেও ব্যর্থ হন বিশ্বকাপজয়ী আর্জেন্টাইন এই ফুটবলার। তার গাড়ি ধাক্কা খায় বাসের সঙ্গে। দুর্ঘটনায় আহত হয়েছেন তিনি। তবে বার্তা  সংস্থাগুলো জানাচ্ছে, ম্যারাডোনার জখম তেমন গুরুতর নয়। স্থানীয় হাসপাতালে প্রাথমিক চিকিৎসা দেওয়ার পর তাদের ছেড়ে দেওয়া হয়েছে।  ম্যারাডোনার সঙ্গে ছিলেন তার বান্ধবী ভ্যারোনিকা ওজেদা। মাকে দেখে হাসপাতাল থেকে ফিরতে গিয়ে নিজের বাড়ির কাছাকাছি চলে এসেছিলেন তিনি। এজেইজা এসেই এই দুর্ঘটনার শিকার হন তিনি। ম্যারাডোনার সঙ্গে তার বান্ধবী ভ্যারোনিকাও আহত হন। তবে তার আঘাতও তেমন গুরুতর নয়। সূত্র জানিয়েছে, স্থানীয় এজেইজা হাসপাতালেই সঙ্গে সঙ্গে তাদের নিয়ে যাওয়া হয়। ম্যারাডোনার ডাক্তার আলফ্রেডো চেক বলেন, আঘাত তেমন গুরুতর নয়। তার  ভক্তদের এ নিয়ে তেমন দুশ্চিন্তা করার কারণ নেই। তিনি এবং তার বান্ধবী, দুজনকেই বাড়ি পাঠিয়ে দেওয়া হয়েছে। এক সপ্তাহ আগে অসুস্থ হয়ে হাসপাতালে ভর্তি হন তার মা ডালহা ফ্রাঙ্কো।